b'\n_START_ARTICLE_\nRajko Brato\xc5\xbe\n_START_SECTION_\n\xc5\xbdivljenje in delo\n_START_PARAGRAPH_\nBrato\xc5\xbe je po osnovni \xc5\xa1oli v Braniku in Dutovljah ter gimnaziji v Novi Gorici leta 1975 diplomiral iz zgodovine in geografije na Filozofski fakulteti Univerze v Ljubljani, leta 1981 pa \xc5\xa1e iz latinskega jezika s knji\xc5\xbeevnostjo. Leta 1979 je kon\xc4\x8dal magistrski \xc5\xa1tudij zgodovine in leta 1986 doktorskega. Leta 1976 se je kot asistent zaposlil na Filozofski fakulteti, kjer je ostal do upokojitve leta 2017. Leta 1986 je bil izvoljen za docenta, leta 1990 za izrednega in leta 1995 za rednega profesorja zgodovine starega veka na Filozofski fakulteti._NEWLINE_Kot strokovnjak za pozno antiko in posebno za zgodnje kr\xc5\xa1\xc4\x8danstvo se je mednarodno uveljavil in bil ve\xc4\x8dkrat gostujo\xc4\x8di profesor na razli\xc4\x8dnih tujih univerzah, poleg tega je doma in v tujini objavil vrsto odmevnih monografij in \xc4\x8dlankov. Ne le za zgodovinarje sta pomembna njegova univerzitetna u\xc4\x8dbenika Gr\xc5\xa1ka zgodovina in Rimska zgodovina, ki sta prva sodobna pregleda anti\xc4\x8dne zgodovine v sloven\xc5\xa1\xc4\x8dini. Za knjigo Med Italijo in Ilirikom\xc2\xa0: Slovenski prostor in njegovo sosedstvo v pozni antiki je prejel nagrado Klio za leto 2015 in leta 2017 Zoisovo nagrado za vrhunske dose\xc5\xbeke._NEWLINE_Je dejaven \xc4\x8dlan \xc5\xa1tevilnih strokovnih zdru\xc5\xbeenj, med drugim G\xc3\xb6rres Gesellschaft (Bonn), Association pour l\xe2\x80\x99antiquit\xc3\xa9 tardive (Pariz) in Nem\xc5\xa1kega arheolo\xc5\xa1kega in\xc5\xa1tituta (Berlin). Od leta 1995 je izredni in od leta 2001 redni \xc4\x8dlan Slovenske akademije znanosti in umetnosti. Univerza v Ljubljani mu je 2018 podelila naslov zaslu\xc5\xbeni profesor.'